Na podlagi določil 28. in 71. člena Statuta Zavoda za zdravstveno zavarovanje Slovenije (Uradni list RS, št. 87/01 in 1/02 – popr.) izdaja generalni direktor Zavoda za zdravstveno zavarovanje Slovenije

**NAVODILO O SPREMEMBAH IN DOPOLNITVAH**

**NAVODILA O URESNIČEVANJU PRAVICE ZAVAROVANCEV DO ZAČASNE ZADRŽANOSTI OD DELA IN DO NADOMESTILA PLAČE**

1. člen

V Navodilu o uresničevanju pravice zavarovancev do začasne zadržanosti od dela in do nadomestila plače (številka 0072-14/2011-DI/10, z dne 22. 2. 2016, številka 0072-14/2011-DI/11, z dne 14. 11. 2016, št. 0072-14/2011-DI/12, z dne 20. 9. 2017 in št. 0072-14/2011-DI/13 z dne 17. 10. 2018), v poglavju III. VSEBINA IN NAČIN IZPOLNJEVANJA POTRDILA, pod A. Podatki, ki se izpolnjujejo pri osebnem zdravniku, v 3. točki Način izpolnjevanja potrdila, spremeni Rubrika 4 DRUŽINSKI ČLAN, in sicer se spremeni naziv rubrike 4, podatki, ki jih je potrebno izpolniti ter sam način izpolnjevanja potrdila, tako da odslej glasi:

»**Rubrika 4 POVEZANA OSEBA**

podatke se izpolnjuje le v primeru, ko je kot razlog zadržanosti navedena nega partnerja ali otroka (razlog 06), spremstvo (razlog 09) ali usposabljanje za rehabilitacijo otroka (razlog 10).

* **PRIIMEK IN IME**

vpiše se priimek in ime zavarovane osebe, zaradi katere zdravnik zavarovancu izdaja POTRDILO.

* **DATUM ROJSTVA**

vpiše se datum rojstva v obliki DDMMLLLL.

* **1 - PARTNER 2 - OTROK 3 - DRUGO**

označi ali vpiše se številka 1, 2 ali 3, glede na to, ali se POTRDILO izdaja za nego ali spremstvo partnerja, nego ali spremstvo otroka oziroma zaradi usposabljanja za rehabilitacijo otroka ali zaradi spremstva druge osebe (sorodnika, soseda, prijatelja, ipd.).«

1. člen

To navodilo začne veljati osmi dan po objavi na spletni strani Zavoda.

Številka: 0072-14/2011-DI/14

Datum: 05. november 2018

Marjan Sušelj

generalni direktor

Obrazložitev:

Listina Potrdilo o upravičeni zadržanosti od dela (BOL) se spremeni v rubriki 4, in sicer se spremeni sam naziv rubrike, saj do nege niso upravičeni le družinski člani, kot jih opredeljuje Zakon o zdravstvenem varstvu in zdravstvenem zavarovanju, temveč tudi druge, z njimi povezane osebe. Tako nadomestilo plače zaradi nege otroka pripada tudi zavarovancu, kadar dejansko neguje in varuje otroka svojega partnerja. Nadalje ima zavarovanec pravico do nadomestila plače zaradi bivanja ob hospitaliziranem otroku svojega partnerja, če je potrebno usposabljanje za poznejšo rehabilitacijo na domu otroka, če zavarovanec dejansko neguje in varuje otroka svojega partnerja. Prav tako ima zavarovanec pravico do nadomestila plače zaradi nege svojega partnerja (ne samo zakonca).

Kot partnerja štejemo zakonca, zunajzakonskega partnerja, partnerja iz partnerske zveze ali partnerja iz nesklenjene partnerske zveze.

Nadalje je bila sprememba potrebna tudi iz razloga, ker je bil do sedaj mogoč le vpis podatkov (priimek, ime, rojstni datum) za otroka in zakonca, ne pa tudi za druge osebe (npr. sorodnika, prijatelja, soseda ipd.), v primeru, da gre za spremstvo k izvajalcu v drug kraj, saj pravica do spremstva ni vezana na sorodstveno razmerje in je spremljevalec zavarovane osebe, ki ji je s strani pristojnega zdravnika odrejeno spremstvo, lahko kdorkoli.